山中逢道士雲公
作者：孟浩然
朝代：唐

paragraphs: 春餘草木繁，耕種滿田園。
酌酒聊自勸，農夫安與言。
忽聞荆山子，時出桃花源。
采樵過北谷，賣藥來西村。
村煙日云夕，榛路有歸客。
杖策前相逢，依然是疇昔。
邂逅歡覯止，殷勤敘離隔。
謂予搏扶桑，輕舉振六翮。
奈何偶昌運，獨見遺草澤。
既笑接輿狂，仍憐孔丘厄。
物情趨勢利，吾道貴閑寂。
偃息西山下，門庭罕人迹。
何時還清溪，從爾鍊丹液。